
A drog és alkohol hatása a társas kapcsolatokra

Kulcsszavak: stressz, alkohol, drog, társas kapcsolatok, mellékhatások
Rezümé
A mai felgyorsult világunkban minden rohamosan változik. Olyan változások zajlanak napjainkban, melyek igen nagy hatással bírnak az emberek személyes élettel, pályaválasztással, családalapítással, munkavállalással kapcsolatos döntéseire. Egyre több stressz helyzetet hoz a mai életforma, amit mindenki másképp dolgoz fel. Nehéz élethelyzetekben, egy átalakuló társadalomban a stresszt egészen másképp éli át az, aki bízhat családjában, barátaiban vagy munkatársaiban. Ez az állapot akkor vezethet egészségkárosodáshoz, ha nem ismerik a megoldás módját, ha túl sok és megoldhatatlannak látszó helyzetbe kerülnek, ha azt a társadalmat, amelyben élnek, kiszámíthatatlannak, és kontrollálhatattatlannak érzik, s ha nincsenek eszközeik a nehéz helyzetek megoldására. Ilyenkor sokan tudatmódosító szerekhez nyúlnak és függőség alakulhat ki.
A dolgozat arra keresi a választ, hogy milyen hatása van valójában a drogoknak és az alkoholnak a társas kapcsolatokra. A kutatáshoz készült egy kérdőív is, aminek kitöltése anonim módon, online történt. Dolgozatom témaválasztása aktuális, hiszen Magyarország élen jár az alkoholfogyasztásban, és sajnos egyre nagyobb a drogokat használók köre is.
Kutatásom alátámasztotta, hogy a szerhasználati probléma és a függőség kialakulása általában egy hosszú folyamat eredménye, és a szerfüggőségek nem csak önállóan jelennek meg, hanem gyakran együtt járnak egyéb függőségekkel is. Az esetek többségében a függő személy nem ismeri el a függőségét. Jellemző, hogy a problémát tagadja, hárítja, vagy bagatellizálja a súlyosságát. Tipikusnak mondható, hogy a függők többsége úgy érzi, hogy képes a problémával egyedül megbirkózni. Amennyiben időben nem kap megfelelő segítséget/kezelést, akkor a függőség súlyos pszichés problémákat és egészségügyi panaszokat okozhat, és idővel állapotromláshoz és leépüléshez vezet.
A függőségnek komoly társadalmi hatásai vannak. Nemcsak egyéni szenvedést okozhat, hanem családokat és közösségeket is érint, tehát az összes társas kapcsolatra hatással van. Emellett pszichológiai vonatkozásai is vannak. Fontos megérteni, hogy a függőség kezelése elengedhetetlen. Nemcsak az egyént segíti abban, hogy újra megtalálja az egyensúlyt az életében, hanem a közösség egészét is javítja.
 



